En nordjysk mand har nu fået sin tredje dom for at have børneporno på sin pc og mobiltelefon, og denne gang har han blot fået fire måneders betinget fængsel. Normalt får man ubetinget fængsel, når det er tredje gang, man bliver dømt. Men i denne sag har andre omstændigheder været gældende. - Det er fordi, sagen er trukket ud. Gerningen er sket mellem 2013 og 2017, og manden siger, at han ikke har haft børneporno siden, siger anklager Peter Rask, der efter omstændighederne er tilfreds med dommen. Det er den samme mand, som i 2014 var grund til, at man gjorde det lovpligtigt at indhente børneattest hos samaritter. Manden havde nemlig dengang været samarit ved flere sportsbegivenheder med børn, på trods af at han havde fået en dom for besiddelse af børneporno. Foruden at have været i besiddelse af børneporno har manden også videresendt billederne til andre af samme interesse på chatten Messenger. Manden modtog sin dom og skal under tilsyn af kriminalforsorgen, der skal støtte og hjælpe ham ud af sine tilbøjeligheder. I de tidligere sager har manden fået tre måneders fængsel.

Referat:
Det er tredje gang manden bliver dømt for besiddelse af børneporno, alligevel er dommen mildere end tidligere.